SA se Montjane in twéé eindstryde! | Netwerk24
09 Julie 2021 18:46
Kgothatso Montjane slaan Vrydag af in haar en Lucy Shuker se dubbelspelwedstryd teen Aniek van Koot en Diede de Groot. Foto: Getty Images
Suid-Afrika se rolstoeltennis-ster Kgothatso Montjane maak die naweek dubbele geskiedenis by Wimbledon.
Die 35-jarige Montjane, van Seshego in Limpopo, het Vrydag haar eerste Wimbledon-enkelspel-eindstryd en ook eindstryd van 'n Grand Slam-toernooi gehaal.
Sy het daarna saam met haar Britse dubbelspelmaat, Lucy Shuker, boonop die eindstryd van die vroue-dubbelspel gehaal.
Montjane, die vyfde gekeurde, het Momoko Ohtani van Japan, die sesde gekeurde, met 7-6(3), 4-6, 6-4 geklop.
Daar wag Saterdag 'n groter uitdaging op Montjane wanneer sy in die eindstryd met Diede de Groot van Nederland, die eerste gekeurde, kragte meet.
Sy het in 2018 die eerste swart vrou van Afrika geword wat by Wimbledon speel toe sy 'n promotorsuitnodiging gekry het.
Sy het toe die halfeindronde gehaal.
Sy het destyds gesê daar is geen beperkings op wat jy kan bereik nie.
Montjane het Vrydag nog 'n hoofstuk in haar tennissprokie geskryf toe sy die eerste swart Suid-Afrikaanse vrou geword het wat 'n eindstryd by Wimbledon haal.
Montjane het voor die enkelspel-eindstryd 'n sielkundige slag geslaan toe sy en Shuker Vrydagmiddag vir De Groot en Aniek van Koot in die halfeindronde met 6-3, 3-6, 7-5 geklop het. – Sportredaksie